Lars Peder Brekk

**Lars Peder Brekk** (født 1955) er en norsk statstjenestemann og tidligere forretningsmann og politiker. Han var direktør ved Brønnøysundregistrene fra 2014 til 2025. Han var fiskeriminister i en kort periode i 2000, landbruks- og matminister fra 2008 til 2012, stortingsrepresentant for Nord-Trøndelag fra 2005 til 2013 og parlamentarisk leder for Senterpartiet i to omganger.

## Oppvekst, familie og utdannelse
Han vokste opp på Rørvik i Vikna, der foreldrene drev regnskapskontor og forsikringsagentur. Han er eldst av tre brødre, som alle har gjort karriere i næringslivet. Fra morssiden av slekten hadde han også en interesse for politikk: Morfaren var ordfører og stortingsmann Lars Kirkeby-Garstad, og oldefaren var stortingsmann og statsråd Ivar Kirkeby-Garstad.

Han studerte sosialøkonomi ved Universitetet i Oslo. Han ledet Senterpartiets studentlag i Oslo. Han var også aktiv i fotball og spilte målvakt for Stabæk Fotball.

## Karriere i næringsliv og politikk
Brekk begynte karrieren som funksjonær i Norges Fiskarlag. I 1985 var han personlig sekretær for Eivind Reiten, som var fiskeriminister i Willoch-regjeringen. Fra 1986 til 1987 var Brekk administrerende direktør i oppdrettsselskapet Global Aqua, som hadde prosjekter i Norge og Canada.

I 1987 ble han økonomisjef ved Hansvik Båt i Vikna, og i 1988 filialsjef for Sparebanken Midt-Norge. Fra 1992 til 1997 var han ordfører i Vikna. Han var også første nestleder i Senterpartiet. I 1997 var Brekk, til tross for at han ikke satt på Stortinget, partilederkandidat, men tapte for Odd Roger Enoksen og mistet plassen i partiledelsen. Han gikk av som ordfører da han ble økonomisjef i oppdrettsselskapet Nils Williksen høsten 1997, men fortsatte som kommunepolitiker.

I 1999 var Williksen-familiens selskaper blant investorene i Pacpro Norge, der Brekk ble administrerende direktør. Dette var én av flere grupperinger som la inn bud på Hydro Seafood, senere kjent som Mowi.

### Statsråd og parlamentarisk leder
I januar 2000 ble Brekk utnevnt til fiskeriminister i Kjell Magne Bondeviks sentrumsregjering, men regjeringen gikk av på gasskraftsaken to måneder senere.

Brekk var stortingsrepresentant for Nord-Trøndelag fra 2005 til 2013. Han var leder i Stortingets næringskomité 2005–2007 og Senterpartiets parlamentariske leder fra høstsesjonen i 2007 og ut vårsesjonen i 2008.

Han var første nestleder i Senterpartiet fra 2003 til 2011 og fungerte sommeren 2008 som partileder, etter at Åslaug Haga trakk seg.

I juni 2008 ble Brekk utnevnt til landbruks- og matminister i Jens Stoltenbergs rødgrønne regjering. Han la frem en stortingsmelding om landbrukspolitikken før jul i 2011. Våren 2012 kom det til brudd mellom regjeringen og bøndenes organisasjoner i forhandlingene om jordbruksavtalen. I juni 2012 gikk Brekk motvillig av. Han gikk tilbake til rollen som Senterpartiets parlamentariske leder.

Da Marit Arnstad trådte inn i regjeringen i 2012, var hun ventet å utfordre Brekk om Senterpartiets nominasjon i Nord-Trøndelag. Brekk trakk seg som kandidat da det ble klart at flertallet av lokallagene stilte seg bak Arnstad.

### Direktør ved Brønnøysundregistrene
Etter at han gikk ut av Stortinget etter valget i 2013, ble han utnevnt til åremålsstillingen som direktør ved Brønnøysundregistrene. I 2019 fikk han et nytt åremål på seks år. Han fratrådte ved utgangen av sitt andre åremål, og ble da pensjonist. Som hans etterfølger ble utnevnt Inger Lise Strøm.

## Referanser


## Eksterne lenker
* 
*